Diari Oficial de la Generalitat Valenciana


Sumari del DOGV 2235, del 25-03-1994 (1994/830969)

ORDRE de 7 de febrer de 1994, de la Conselleria de Treball i Afers Socials, amb la qual s'estableixen normes per a la concessió, durant 1994, de subvencions en matèria de drogodependències.
---------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/02/07/(3)/dof/vci/html**

### Dades del document

Número de DOGV
:   2235

Data del DOGV
:   25-03-1994

Secció del DOGV
:   DISPOSICIONS GENERALS

Número del document
:   1994/830969


Data del document
:   07-02-1994

Organisme emissor
:   Conselleria de Treball i Afers Socials

Tipus de document
:   Ordre

ORDRE de 7 de febrer de 1994, de la Conselleria de Treball i Afers Socials, amb la qual s'estableixen normes per a la concessió, durant 1994, de subvencions en matèria de drogodependències. [94/1714]  
És objectiu coincident del Pla Nacional sobre Drogues i del Pla Autonòmic de Lluita contra la Droga de la Generalitat Valenciana, proporcionar una resposta assistencial i preventiva coherent amb la demanda social i determinar, a més, els requisits que han de complir els centres i serveis d'atenció i prevenció de la drogodependència per a l'obtenció d'ajudes públiques.  
En el marc de la legislació vigent, el Decret 233/1992, de 28 de desembre, del Govern Valencià, sobre autorització per al funcionament de centres i serveis d'atenció i prevenció de la drogodependència, en la Comunitat Valenciana i per a l'obtenció de subvencions amb càrrec als pressupostos de la Generalitat Valenciana, ha posat en funcionament un procediment administratiu d'autorització d'aquests centres i serveis, com a garantia del compliment dels requisits legalment exigibles.  
La Conselleria de Treball i Afers Socials, mitjançant aquesta Ordre, busca el foment dels recursos que presten atenció en drogodependències i la progressiva consolidació d'un model homogeni i integrat amb les altres xarxes públiques, de manera que s'afavoresca una resposta integral al fenomen.  
Per això, i fent ús de les facultats que em confereix l'art. 35 e) de la Llei 5/1983, de 30 de desembre, del Govern Valencià, l'article 47.11 del text refós de la Llei d'Hisenda Pública de la Generalitat Valenciana i el Decret 18/1992, de 3 de febrer, del Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials (DOGV núm. 1.723, de 13.02.92)  
   
ORDENE  
TÍTOL I  
Ajudes i subvencions  
Article primer. Àmbit  
Es objecte d'aquesta disposició regular i convocar ajudes i subvencions en matèria d'atenció i prevenció de la drogodependència, per a l'exercici de 1994, dirigides a finançar els següents conceptes:  
1) Personal, manteniment i programes de centres i serveis d'atenció i prevenció de la drogodependència.  
2) Equipament, construcció, reforma i adquisició de solars i immobles.  
CAPÍTOL I  
Personal, manteniment i programes de centres i serveis  
d'atenció i prevenció de la drogodependència  
Article segon. Destinataris de les subvencions  
1. Podran sol·licitar les subvencions que regula aquest capítol les corporacions locals i mancomunitats, i també les institucions sense ànim de lucre, que desenvolupen programes en matèria de prevenció, atenció, rehabilitació i/o reinserció de drogodependents en centres i serveis autoritzats per al funcionament en el marc del que disposa el Decret 233/1992, de 28 de desembre, del Govern Valencià, que regula les condicions i els requisits que aquests han de complir.  
Les corporacions locals podran sol·licitar la subvenció individualment o conjuntament amb altres. Les sol·licituds individuals ho podran ser en representació d'un o de diversos municipis, en atenció al caràcter supramunicipal del centre o servei, i sempre que haurà estat conferida legalment aquesta representació.  
2. Serà condició indispensable per obtenir la subvenció, el compliment, en condicions d'inspecció i verificació, del que disposa el Decret 233/1992, de 28 de desembre, del Govern Valencià (DOGV núm. 1.944, de 15.01.93) i l'Ordre de 25 de febrer de 1993, de la Conselleria de Treball i Afers Socials (DOGV núm. 1.274, de 16.03.93).  
Article tercer. Objecte de la subvenció  
Les subvencions regulades en aquest capítol s'hauran de destinar al foment de centres i/o serveis d'atenció a les drogodependències autoritzats per al funcionament en el marc assenyalat i podrà comprendre el finançament de:  
a) Despeses de funcionament que incloguen personal i manteniment dels centres.  
b) Despeses derivades de programes de prevenció i d'intervenció específica en drogodependències.  
Article quart. Criteris que cal seguir per a la concessió de les subvencions  
Per a la concessió de les subvencions, s'hi valorarà prioritàriament:  
1. El criteri de planificació territorial, que comprendrà:  
- el nivell d'atenció poblacional i estructura territorial,  
- el nivell de coordinació amb altres recursos.  
2. Les activitats realitzades en l'exercici anterior, atenent a:  
2.1 Nombre d'atesos: primeres visites i successives.  
2.2 Protocols i nivell d'atenció: normes de deshabituació domiciliària, derivacions, intervencions individualitzades i amb familiars, programes de prevenció de recaigudes.  
2.3 Nivell de compliment de les declaracions del Sistema Autonòmic Valencià d'Informació en Toxicomanies (SAVIT), per inici de tractament.  
Aquesta avaluació dels recursos prendrà com a referència la memòria d'activitats de l'últim exercici.  
Si es tractava del primer any de funcionament d'un centre o servei, s'hi valorarà prioritàriament, els criteris referits en l'apartat primer d'aquest article, juntament amb l'oferta de programes i activitats proposada en la seua sol·licitud d'autorització, segons que preveu el Decret 233/1992, de 28 de desembre, del Govern Valencià esmentat.  
3. El grau d'autofinançament i de diversitat de finançament extern.  
4. L'adequació a les prioritats en matèria de prevenció i atenció de drogodependències en la Comunitat Valenciana.  
Resultaran prioritàries les intervencions en els següents àmbits, durant l'exercici de 1994:  
- Intervencions en el medi laboral.  
- Intervencions en el medi escolar-educatiu.  
- Intervencions comunitàries orientades a la reinserció.  
Article cinqué. Documentació que cal aportar  
1. La sol·licitud de subvenció haurà d'anar acompanyada de la documentació que tot seguit es relaciona:  
a) Certificat acreditatiu de l'acord, adoptat per l'òrgan competent, en què s'autoritze la sol·licitud d'ajuda i s'aprove el programa i el pressupost presentat.  
b) Pressupost desglossat, per partides de les despeses previstes per a 1994, i també dels possibles recursos amb què compta per finançar-se.  
c) Memòria detallada de les activitats que realitzarà durant l'any 1994, per a les quals se sol·licita la subvenció.  
d) Relació de l'equip professional, amb descripció de categories, càrrecs, tasques i horaris de dedicació.  
e) Memòria de l'exercici de 1993, amb expressió de:  
- Detall de les subvencions rebudes de qualsevol administració pública i/o finançament extern d'altre tipus.  
- Balanç econòmic general de despeses i d'ingressos, en el cas que el sol·licitant siga una institució sense ànim de lucre.  
- Detall de subvencions i ajudes atorgades pel sol·licitant durant l'exercici de 1993, a altres entitats amb personalitat jurídica, professionals, col·lectius i, fins i tot, persones individuals o nuclis familiars, en matèries objecte d'aquesta convocatòria.  
f) Formalització de la fitxa de manteniment de tercers, indicativa de les dades de domiciliació bancària (annex III de l'ordre).  
g) Declaració on conste el coneixement i el compromís respecte a les obligacions establertes en l'article 6 d'aquesta ordre.  
2. S'adjunten, com a annexos I, II, i III, a aquesta ordre, els models de sol·licitud de subvenció, de pressupost d'ingressos i despeses i fitxa de manteniment de tercers que ha de formalitzar el sol·licitant.  
3. Els beneficiaris de les subvencions, en el cas d'institucions sense ànim de lucre, hauran d'acreditar, prèviament al cobrament, que es troben al corrent en les seues obligacions tributàries i amb la Seguretat Social, en la forma que estableix l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer de 1991).  
En el cas d'institucions que gaudesquen d'alguna exempció tributària, es presentarà documentació que acredite la concessió efectiva d'aquesta exempció.  
Presentaran, així mateix, una còpia confrontada dels estatuts on haurà de constar explícitament l'àmbit territorial i funcional de la institució, i també la inexistència d'ànim de lucre en els seus fins.  
Article sisé. Obligacions de les entitats subvencionades  
Els beneficiaris de les subvencions estaran obligats a:  
1. Col·laborar amb la Conselleria de Treball i Afers Socials en la coordinació i integració dels centres subvencionats, i també en l'execució dels programes d'actuació proposats per aquella.  
2. Col·laborar amb els altres centres i serveis públics en la matèria, en la prestació de serveis, a requeriment de la Direcció General de Drogodependències de la Generalitat Valenciana, atenent a criteris de planificació general.  
3. No alterar la finalitat de les subvencions i complir les obligacions que estableix la legislació vigent per als perceptors de fons públics.  
4. Facilitar la inspecció i el control de la Conselleria de Treball i Afers Socials i, en particular, de la Direcció General de Drogodependències, a fi de conéixer qualsevol aspecte de l'activitat objecte de la subvenció.  
5. Facilitar tota la informació econòmica, fiscal, laboral, tècnica i de qualsevol tipus que els siga requerida per les unitats administratives dependents de la Direcció General de Drogodependències, i en particular, pel Sistema Autonòmic Valencià d'Informació sobre Toxicomanies (SAVIT), sense perjudici de la confidencialitat exigible.  
6. Consignar expressament la condició de centre, servei o programa subvencionat per la Generalitat Valenciana, en qualsevol relació amb tercers.  
CAPÍTOL II  
Equipament, construcció, reforma  
i adquisició de solars i immobles  
Article seté. Destinataris de les subvencions  
Podran sol·licitar les subvencions que regula aquest capítol les entitats a què es refereix l'article segon d'aquesta ordre.  
Article vuité. Objecte de la subvenció  
Les subvencions regulades en aquest capítol hauran d'estar destinades al foment de centres i/o serveis d'atenció i prevenció de la drogodependència, que figuren classificats en l'article tercer del Decret 233/1992, del Govern Valencià, i podrà comprendre el finançament de les següents despeses d'inversió:  
a) Adquisició de material inventariable i d'equipament.  
b) Obres de conservació, reparació, reconstrucció, condicionament i/o reforma en els centres d'atenció i prevenció de la drogodependència.  
c) Adquisició de solars i immobles.  
Article nové. Criteris que cal seguir en la concessió de les subvencions  
Per a la concessió de les subvencions que regula aquest capítol, es tindran en compte els criteris de valoració establerts, amb caràcter general, en l'article 4 d'aquesta ordre i, en particular, s'hi consideraran les següents prioritats:  
1. L'adequació de la inversió proposada en el marc general, orientant la consolidació d'un model d'atenció integrat en drogodependències per a la Comunitat Valenciana, atenent criteris de territorialització i optimització dels recursos existents.  
2. La continuïtat de l'esforç inversor en aquells casos en què les necessitats de finançament no s'hagueren pogut preveure en l'exercici de 1993.  
3. Els equipaments i reformes en aquells centres i serveis en funcionament, considerats necessaris per al compliment de la normativa vigent en matèria d'equipaments i d'instal·lacions.  
4. L'equipament per a l'obertura d'aquells centres l'obra dels quals ja estiga finalitzada.  
Article deu. Formalització  
Les ajudes regulades en aquest capítol podran revestir la forma de subvenció o de conveni de cooperació.  
La sol·licitud de conveni s'haurà d'expressar en la instància escaient.  
En la tramitació dels convenis se seguirà el que disposa el Decret 20/1993, de 8 de febrer, del Govern Valencià, amb el qual es regula el Registre de Convenis i s'estableix el règim jurídico-pressupostari dels convenis que subscriga la Generalitat Valenciana (DOGV núm. 1.968, de 19.02.93).  
Article onze. Documentació que cal aportar  
La sol·licitud de subvenció haurà d'anar acompanyada, amb caràcter general, de la documentació que s'exigeix en l'article 5 d'aquesta ordre i, amb caràcter específic, de la que tot seguit es detalla, per a cada cas:  
1. En la sol·licitud de subvenció per a adquisició d'equipament i material inventariable:  
1.1 Pressupost de, si més no, tres cases subministradores de l'equipament, on figure l'import del cost per unitat i l'import total de les adquisicions que es pretenen realitzar.  
1.2 Pel que fa a equips informàtics, mitjans àudio-visuals i a aparells clínics, caldrà indicar-hi els objectius concrets que es pretén aconseguir amb la seua adquisició.  
En tots els casos, es fonamentarà la necessitat d'equipament de qualsevol tipus, per a l'adquisició del qual se sol·licita la subvenció, i s'exposaran igualment els recursos en la matèria de què disposa l'entitat sol·licitant.  
2. En les sol·licituds de subvenció per a obres de conservació, reparació, condicionament i/o adaptació de centres d'atenció i prevenció de la drogodependència, autoritzats per al funcionament, d'acord amb el que estableix el Decret 233/1992, de 28 de desembre, del Govern Valencià:  
2.1 Certificat del registre de la propietat que acredite la titularitat sobre l'immoble per al qual se sol·licita la subvenció.  
2.2 En el cas que les obres per a les quals se sol·licita la subvenció calga realitzar-les en immobles arrendats o cedits, caldrà aportar-ne el contracte d'arrendament o document acreditatiu de la cessió, i també l'autorització del propietari per a la realització de les obres.  
2.3. Memòria detallada de les obres que cal realitzar, i també del pressupost comprensiu de mesures i preus unitaris, degudament signats pel contractista i, si s'escau, pel facultatiu escaient.  
3. En les sol·licituds de subvenció per a adquisició de solars i d'immobles:  
3.1. Certificat del registres de la propietat en què s'acredite la propietat del venedor del solar o immoble objecte de l'adquisició, i que està lliure de càrregues i de gravàmens.  
3.2. Document d'opció de compra on figurarà: la data de caducitat, preu de compra i forma de pagament.  
3.3. Informe tècnic i urbanístic de l'estat de l'immoble o solar.  
Article dotze. Obligacions dels beneficiaris  
Els beneficiaris de les subvencions estaran obligats a complir el que estableix, amb caràcter general, l'article 6 d'aquesta ordre i, en particular:  
1. Realitzar la inversió que fonamenta la concessió d'ajuda i garantir l'afectació del material inventariable o equipament al centre o servei d'atenció i prevenció de la drogodependència de què es tracte.  
2. En el cas de concessió d'ajudes per a equipament de centres afectats per obres s'haurà de presentar un certificat de finalització d'aquestes abans del 30 d'agost d'enguany. La no presentació d'aquest serà motiu de revocació de l'ajuda concedida.  
3. En el cas de concessió de subvencions per a construcció d'edificis o adquisició de béns immobles o de reforma:  
3.1. Aquests s'hauran de destinar a centres o serveis d'atenció i prevenció de la drogodependència si més no durant 20 anys, i no podran ser alienats o gravats sense la prèvia autorització de la Conselleria de Treball i Afers Socials. Aquestes limitacions hauran de constar en l'escriptura pública i en el seu atorgament compareixerà un representant de l'esmentada Conselleria. En els supòsits de canvi de destinació de l'immoble, caldrà procedir a la devolució, en la quantia que corresponga segons el valor de l'immoble en el moment del canvi de destinació.  
3.2. Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantesca l'execució de l'obra o adquisició sol·licitada i les variacions pressupostàries, si s'originen en la seua execució. Aquesta aportació s'haurà d'acreditar en el termini dels 30 dies següents a la notificació de la resolució de concessió, mitjançant certificat de l'acord adoptat per l'òrgan competent de l'entitat pública o privada cofinançadora on es compromet per a l'exercici vigent el crèdit necessari. En cas de despesa plurianual l'entitat titular haurà d'aportar l'aprovació d'aquesta despesa plurianual i la seua qualificació com a despesa obligatòria.  
3.3. Les obres hauran de començar en el termini màxim de dos mesos comptadors a partir de la notificació de la concessió de la subvenció i, dins d'aquest termini, s'haurà de trametre a la Direcció General de Drogodependències l'original i la còpia del contracte d'execució d'obres.  
4. Notificar a la Direcció General de Drogodependències la percepció d'altres ajudes amb la mateixa finalitat atorgades per altres organismes públics, quan aquestes ajudes foren diferents de les inicials previstes en la sol·licitud. En aquest cas, l'entitat sol·licitant el sotmetrà a un expedient perquè siga estudiat per l'òrgan competent, el qual podrà disminuir la quantitat inicialment concedida mitjançant l'oportuna resolució.  
TÍTOL II  
Procediment  
CAPÍTOL I  
Iniciació del procediment  
Article tretze. Instància i lloc de presentació de les sol·licituds  
1. Les entitats a què es refereix l'article 2 i 7 d'aquesta ordre, hauran de presentar la seua sol·licitud (d'acord amb el model de l'annex I), en el Registre de la Direcció General de Drogodependències, sítia al Passeig de l'Albereda núm. 11, CP: 46817-València, sense perjudici del que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article catorze. Terminis de presentació  
El termini de presentació de sol·licituds serà el següent:  
Per a les sol·licituds de subvenció destinades a finançar les despeses regulades en l'article 3 i 8 d'aquesta ordre, el termini serà de 20 dies hàbils comptadors a partir de l'endemà de la seua publicació en el Diari Oficial de la Generalitat Valenciana.  
CAPÍTOL II  
Tramitació, resolució i recursos  
Article quinze. Instrucció  
1 Rebudes les sol·licituds, es procedirà a l'estudi d'aquestes i al de la documentació que les ha d'acompanyar. Quan la sol·licitud no reunesca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb aquesta ordre resulta exigible, es requerirà l'interessat perquè, en el termini de 10 dies, repare la falta o adjunte els documents preceptius, amb la indicació que, si no ho fa així, se li tindrà per desistit en la seua petició i s'arxivarà l'expedient sense més tràmit.  
2. En qualsevol fase de la tramitació de l'expedient, a la vista de la documentació de cadascun d'aquests i de les obligacions que s'adquiresquen per la concessió de l'ajuda, es podran demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.  
3. El termini màxim per tramitar i per resoldre els expedients serà de 3 mesos comptadors des de la data de finalització del termini de presentació de les sol·licituds fixats en aquesta ordre. S'entendran desestimades aquelles sol·licituds sobre les quals no recaiga resolució expressa en l'esmentat període.  
Article setze. Proposta i concessió d'ajudes  
El conseller de Treball i Afers Socials, després d'escoltar la Comissió Executiva d'Atenció i Prevenció de la Drogodependència, i a proposta del director general de Drogodependències, dictarà resolucions amb les quals es concediran les subvencions a càrrec dels Pressupostos de la Generalitat Valenciana per a 1994, secció 13, programa 313.20, línia 4.01, per un import màxim de dos-cents trenta-set milions vuit-centes cinc mil pessetes (179.590.178 PTA), línia 4.05 per un import màxim de seixanta-nou milions de pessetes (51.480.481 PTA) per a despeses corrents i línia 7.01 per un import màxim de tretze milions de pessetes (68.736.054 PTA), línia 7.02 per un import màxim de cent cinc milions de pessetes (610.196.379 PTA), per a despeses d'inversió.  
Article disset. Recursos  
1. Contra la resolució del conseller de Treball i Afers Socials, expressa o presumpta, que exhaurirà la via administrativa, s'hi podrà formular un recurs contenciós administratiu, que s'interposarà en la forma, termini i condicions que determine la llei reguladora d'aquesta jurisdicció.  
2. En tot cas, per fer valer els efectes de l'acte presumpte davant de l'administració i davant de tercers, i també per a la interposició, si s'escau, del recurs corresponent contra les resolucions presumptes, caldrà que, amb caràcter previ, l'interessat acredite l'eficàcia de l'acte presumpte d'acord amb el que disposa l'article 44 de la Llei de Règim Jurídic de les Administracions Públiques i del Procediment Administratiu Comú.  
3. D'acord amb el que disposa l'article 47, paràgraf 8é, del Decret Legislatiu de 26 de juny de 1991, del Consell de la Generalitat Valenciana, amb el qual s'aprova el text refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o d'ajudes atorgades per altres administracions públiques, o d'altres ens públics o privats, podrà produir la modificació de la resolució de concessió.  
TÍTOL III  
Del pagament i justificació de les subvencions  
Article divuit. Pagament d'ajudes  
1. L'ordenació del pagament de les subvencions que es regulen en el capítol I del títol I d'aquesta ordre, es realitzarà, d'acord amb els criteris continguts en l'article 31 de la Llei 6/1993, de 31 de desembre, de Pressupostos de la Generalitat Valenciana per a l'exercici de 1994, en els termes següents:  
a) Un 40 per cent de l'import de la subvenció es lliurarà immediatament, una vegada realitzada la concessió.  
b) Un 20 per cent es pagarà després de l'aportació i comprovació de la documentació justificativa de l'efectiva i correcta aplicació de la suma lliurada en concedir la subvenció.  
c) El 40 per cent restant serà pagat per la Generalitat Valenciana quan es justificarà correctament el compliment del que s'ha convingut.  
2. L'ordenació del pagament de les subvencions que es regulen en el capítol II del títol II d'aquesta ordre, es realitzarà, d'acord amb els criteris continguts en l'article 31 de la Llei 6/1993, de 31 de desembre, de Pressupostos de la Generalitat Valenciana per a l'exercici de 1994, en els termes següents:  
a) Un 15 per cent de l'import de la subvenció es lliurarà immediatament, una vegada realitzada la concessió.  
b) Una vegada justificat el 15 per cent anticipat, la resta de la subvenció es farà efectiva amb la prèvia presentació de nous justificants de realització de la despesa.  
Article dinou. Justificació de la subvenció  
1. Normes específiques per a la justificació de les subvencions que es regulen en el capítol I del títol I d'aquesta ordre.  
1.1 En el cas que el beneficiari siga una administració local, s'hi observaran les següents regles:  
a) La justificació de la despesa realitzada s'efectuarà mitjançant la tramesa de fotocòpies de factures i dels corresponents manaments de pagament, tot açò degudament confrontat.  
b) Per a les justificacions corresponents al personal contractat, es presentarà necessàriament les nòmines ajustades al model oficial, acompanyades dels justificants de cotització a la Seguretat Social, i també d'una còpia dels contractes.  
1.2 En el cas que el beneficiari siga una institució sense ànim de lucre, s'hi observaran les següents regles:  
a) Les factures o justificants presentats hauran de ser originals, amb data anterior al 31 de desembre de 1994, i en tots ells haurà de figurar el vist-i-plau del president de la institució.  
b) Per a les justificacions corresponents al personal contractat, es presentaran necessàriament les nòmines ajustades al model oficial, acompanyades dels justificants de cotització a la Seguretat Social, i també una còpia dels contractes.  
c) Les justificacions corresponents a col·laboracions puntuals figuraran en rebuts on consten les dades del perceptor, el seu NIF, el concepte pel qual se li retribueix i la retenció corresponent a l'IRPF, i també les dades de la institució.  
En ambdós casos, es presentarà un informe detallat de les activitats realitzades segons la memòria presentada al seu dia, firmada i segellada pel representant legal  
Els beneficiaris de les subvencions hauran de presentar les justificacions escaients abans que finalitze l'exercici de 1994.  
2. Normes específiques per a la justificació de les subvencions que es regulen en el capítol III del títol III d'aquesta ordre:  
Les entitats o organitzacions subvencionades queden obligades a presentar la justificació de les despeses efectuades a càrrec de la subvenció rebuda, abans que finalitze l'exercici de 1994, amb l'aportació dels següents documents:  
a) Les entitats locals aportaran, per a l'adquisició de material inventariable i equipament, fotocòpies validades de les factures i el corresponent manament de pagament, i igualment per a aquelles obres de conservació, reparació i condicionament amb un import inferior al milió de pessetes.  
Quan aquest import siga superior a aquesta quantitat s'exigirà l'aportació d'una fotocòpia validada dels certificats d'obres expedits pel tècnic competent i amb el vist-i-plau del contractista.  
- Les institucions sense ànim de lucre aportaran originals i dues còpies de les factures en les quals haurà de figurar el vist-i-plau del seu president.  
b) Certificat del secretari de l'ajuntament on es faça constar que l'equipament, material inventariable, obres de conservació, reparació, etc., adquirits i/o realitzades, es corresponen amb les factures, que ha estat lliurat i instal·lat, o si s'escau, realitzades les obres, correctament, i que s'han destinat al centre o servei d'atenció i prevenció de la drogodependència de què es tracte.  
En el cas que el beneficiari siga una institució sense ànim de lucre, l'esmentat certificat serà expedit per qui escaiga, d'acord amb el que establesquen els estatuts de la institució referida.  
c) Quan es tracte d'adquisicions de béns immobles, s'hi aportarà la corresponent escriptura pública.  
3. En tot cas, les factures hauran de comptar amb totes les dades formals que exigeix per a l'expedició l'article 3 del Reial Decret 2.402/1985, de 18 de desembre (BOE núm. 312, de 30 de desembre de 1985).  
4. Si, a l'efecte del compliment del que preveu aquest article i els articles 5 i 11 anteriors, s'hi aporten fotocòpies de la documentació escaient, aquestes hauran d'estar, en tot cas, degudament confrontades, en els termes establerts en l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú.  
Article vint. Reintegrament de les quantitats percebudes  
1. En el cas de cessament d'un servei o d'un tancament de centre, temporalment o definitivament, finançat públicament segons que disposa aquesta ordre, s'hi seguirà el que estableix l'article 14 del Decret 233/1992, de 28 de desembre, del Govern Valencià.  
2. Segons s'estableix en l'article 47.9 del Decret Legislatiu de 26 de juny de 1991, del Consell de la Generalitat Valenciana, amb el qual s'aprova el text refós de la Llei d'Hisenda Pública de la Generalitat Valenciana, es procedirà al reintegrament de les quantitats percebudes i a l'exigència d'interessos de demora des del moment del pagament de la subvenció en els següents casos:  
a) Incompliment de l'obligació de justificació.  
b) Obtenir la subvenció sense reunir les condicions requerides per a això.  
c) Incompliment de la finalitat per a la qual va ser concedida la subvenció.  
d) Incompliment de les condicions imposades als beneficiaris per raó de la concessió de la subvenció.  
Article vint-i-u. Comunicació del cobrament de la subvenció  
Posteriorment al cobrament de cada termini de la subvenció, les entitats hauran de trametre a la Direcció General de Drogodependències, en el termini d'un mes des d'aquesta percepció, una comunicació escrita de recepció, d'acord amb les següents normes:  
- En el cas de corporacions locals, carta de pagament amb indicació de la data, quantia i del concepte, expedida pel dipositari i intervinguda per l'interventor de fons, acreditativa de l'ingrés de la subvenció en els fons de la corporació.  
- En els casos d'institucions sense finalitat de lucre, notificació del director del centre o servei en què comunique la percepció de la subvenció, amb indicació de data, quantia i concepte.  
DISPOSICIÓ FINAL  
Aquesta Ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 7 de febrer de 1994  
El Conseller de Treball i Afers Socials,  
FRANCESC XAVIER SANAHUJA I SANCHIS  
ANNEX I  
Sol·licitud de subvenció  
..., amb DNI núm. ..., amb domicili a ..., província d ..., CP: ..., carrer/plaça ..., núm. ..., com a representant legal d ... (entitat local o institució sense ànim de lucre), amb CIF ..., telèfon ..., domiciliada a ..., província ..., CP: ..., carrer/plaça, núm. ...  
EXPOSE:  
Que a l'empara del que disposa l'Ordre ... de febrer de 1994, de la Conselleria de Treball i Afers Socials (DOGV núm. ..., d ... de 1994), amb la qual s'estableixen normes per a la concessió, durant 1994, de subvencions en matèria de drogodependències, i com que depén d'aquesta entitat el centre i/o servei ..., amb domicili a ..., i ja que estima que complesc els requisits que s'hi exigeixen, adjunte la documentació que es detalla al dors i,  
SOL·LICITE:  
Que concedesca, per a aquest centre i/o servei, una subvenció per un import total d ... pessetes, amb el desglossament següent:  
1. Per a personal .............. pessetes.  
2. Per a manteniment .............. pessetes.  
3. Per a programes .............. pessetes.  
Total despeses corrents .............. pessetes.  
1. Per a adquisició de material inventariable i equipament ... pessetes.  
2. Per a la realització d'obres de conservació, reparació, condicionament ... pessetes.  
3. Per a adquisició d'immobles ... pessetes.  
Total despeses d'inversió ... pessetes.  
..., ... d ... de 1994 (signatura i segell)  
Conselleria de Treball i Afers Socials  
Direcció General de Drogodependències  
Passeig de l'Albereda núm. 11, 46268-València  
Annex II  
Pressupostos d'ingressos i despeses  
- Pressupost d'ingressos  
1. Ingressos propis \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ PTA.  
2. Finançament extern(1)  
 (entitat)  
 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ PTA.  
 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ PTA.  
 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ PTA.  
TOTAL PRESSUPOST INGRESSOS \_\_\_\_\_\_\_ PTA.  
- Pressupost despeses:  
1. Despesa de manteniment i de personal:  
1.1 Despeses de manteniment \_\_\_\_\_\_\_\_\_\_\_\_\_\_\_\_ PTA.  
(subministraments, material oficina, etc.)  
1.2 Despeses de personal:  
Relació de Relació Categoria Retribució Seguretat  
professionals Jurídica(2) professional Integra anual Social  
\_\_\_\_\_\_\_\_\_\_ \_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_  
\_\_\_\_\_\_\_\_\_\_ \_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_  
\_\_\_\_\_\_\_\_\_\_ \_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_  
Total pressupost de despeses \_\_\_\_\_\_\_\_\_\_\_\_\_\_\_\_\_\_\_\_\_ PTA.  
2. Despeses derivades de programes de prevenció i intervenció específica en drogodependències.  
 \_\_\_\_\_\_\_\_\_\_\_\_\_\_\_\_\_\_\_\_\_ PTA.  
Total pressupost de despeses \_\_\_\_\_\_\_\_\_\_\_\_\_\_\_\_\_\_\_\_\_ PTA.  
(1) S'hi especificarà la font de finançament extern, siga la modalitat que siga, rebuda de la Generalitat Valenciana, d'altres administracions públiques o d'altres ens públics o privats.  
(2) Constarà en aquest apartat la relació jurídica que uneix el professional amb l'entitat o institució (contracte laboral, prestació de serveis, etc.).  
Manteniment de tercers  
Alta/modificació en entitat de crèdit  
Dades personals  
Titular exp:  
NIF o CIF:   
Domicili:  
Població:  
Codi Postal:  
Alta/comprovació  
Data  
Dades bancàries  
Ent. financera. Clau:  
Sucursal: Clau:  
Num. del compte corrent:  
Declare que són certes les dades consignades a dalt i que identifiquen el compte i l'entitat financera a través dels quals desitge rebre els pagaments procedents de la Conselleria de Treball i Afers Socials  
Signat: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Com a: \_\_\_\_\_\_\_\_\_\_\_\_\_\_\_\_\_\_\_  
DNI núm.: \_\_\_\_\_\_\_\_\_\_\_\_\_\_\_\_\_\_\_\_\_\_  
 Certificat de conformitat  
 per l'entidad financera  
 (data, segell i signatura)  
Nota: Si l'expedient obligara a pagaments directes i endossats, es formalitzaran fitxes distintes per a les dades del titular i els relatius a l'entitat o tercer endossataris.


Còpia Permalink ELI